**BEVETTÜK A PESTSZENTIMREI VÁRAT IS!**

Csapatunk a REAC Futball csapata a BLSZ I. osztályában az első helyen áll. A hetedik fordulóban idegenben a Pestszentimre csapatával mérkőztünk meg. Az ellenfelünkről pár dolgot tudtunk csak feltérképezni, mivel még soha nem játszottunk ellenük. Kisméretű pálya, lelkes hazai közönség, és az ellenfelünk hazai pályán minden évben masszív teljesítményt nyújt. A körülmények ellenére 1:0 félidő után 4:1 arányban nyertük meg a mérkőzést.

A mérkőzés megkezdése után azonnal átvettük az irányítást. Pár perc tapogatózó játék után sorra alakítottuk ki a gólhelyzeteinket, amelyeket kihagytunk vagy ellenfelünk nagy szerencséjére, illetve kapusának bravúros védései miatt megúszott. Lőrincz Dani, Nagy Geri, Kasza Dani és Kiss Tomi is kihagyott egy-egy szinte kihagyhatatlan helyzetet. Annak ellenére, hogy nem rúgtunk gólt az első 20 percben, a levegőben lógott a gól, bármikor megszülethetett a vezető találatunk a játék képe alapján. Nyomásunk a 29. percben végre góllá érett. Kiss Tamás indította Lőrincz Danit a baloldalon, akinek beadását a hosszún érkező Kutai Dániel végre gólra váltotta. Megnyugtató volt, hogy betaláltunk. Tovább támadtunk, de sajnos az első félidőben már nem sikerült gólt szerezni így 1:0 vezetésünknél mentünk be az öltözőbe. Ellenfelünkre nagyon hízelgő volt az eredmény, mert gyakorlatilag a kapunkig sem jutottak el és bizony, ha 4:0 eredménnyel mentünk volna be a szünetre, az sem lett volna túlzott. A szünetben lelkes hazai drukkerek „szórakoztatták” a vendégszurkolókat és magukat, hangjukat megsokszorozta a büfében elfogyasztott alkohol, így aztán kaptunk hideget-meleget, de természetesen nem maradtak ki a játékvezető sporttársak sem. Néha azért még szórakoztatóak is voltak, így a szünet hamar eltelt.

Jött a második félidő!

Várakozásainkkal ellentétben a 48. percben gólt kaptunk. Egy figyelmetlenség egy eladott labda és ellenfelünk egy jobboldali beadás után megszerezte egyenlítő gólját. Hideg zuhany volt ellenfelünk gólja, mert az addigi mutatott játék nem vetítette előre az egyenlítést. Csapatunk azonban a bekapott gól ellenére sem bizonytalanodott el. Tovább támadtunk. Kiss Tamás a 60. percben váratlanul elrúgott egy szabadrúgást és Kovács Dani elé játszotta a baloldalon, aki élesen keresztbe lőtte a labdát és a hosszú ötösön álló Sallai Botond megszerezte második gólunkat. A mérkőzést végleg lezáró találatot a 73. percben Kasza Dani rúgta. Kiss Tamás jobboldalon kiugratta Kutai Danit, aki a rövidsarok felé laposan passzolt és labdájára Kasza Dani érkezett és máris 3:1. A mérkőzés zárásaként slusszpoénként 93. percben 11-hez jutottunk. Papp Gyuri a jobboldalon 16-oson belül cselezgetett, amelyet ellenfelünk megunt és szabálytalankodott. A büntetőt Kiss Tamás végezte el, a balfelső sarokba küldött lövése eredményezte a 4. gólunkat.

Magabiztos győzelmet arattunk. A mérkőzés tanulsága azonban az, hogy a foci örök törvényszerűsége itt is megmutatkozott, ha nem rúgod be a helyzeteidet még akár bajba is kerülhetsz.

A versenyfutás azonban a bajnokságban is folytatódik. Az Újpest II. csapata és az Ikarus csapata is nyert. A 8. fordulóban hazai pályán péntek este a Budafok II. csapatával mérjük össze erőnket.

Várjuk Kedves Szurkolóinkat!

HAJRÁ REAC!

Kiss István György